ZABURA.
98.
À lɛ̀ dufu sí Dikirinɛ, zaakũ à yãbonsarɛnↄ kɛ̀, à zĩ̀i blè kũ a ↄpla kũ à kú adona gbãnao. 
Dikiri tò ò a surabanaa dↄ̃̀, à a manakɛnaa mↄ̀ burinↄnɛ. 
Gbɛ̃kɛ kũ náani kũ à vĩ kũ Isarailanↄo dↄ̀n, andunia lɛ́zɛkidenↄ ó Luda surabanaa è ń pínki. 
Andunia pínki, à pↄnna wiki lɛ́ Dikiria, à kakũn kũ ayuwiikɛnaao. 
À mↄrↄlɛna ũ dↄ Dikirinɛ, à mↄrↄ lɛ́nɛ kũ lɛ̀sinaao 
kũ kãkãkipɛnaao kũ kuru yĩsãmpanaao. À pↄnna wiki lɛ́ Dikiri ó Kínanɛ. 
Ísira kũ pↄ́ kũ ò kunnↄ kĩni kɛ, andunia kũ gbɛ̃ kũ ò kunnↄ ń pínki. 
Swanↄ ↄkpa lɛ́ Dikiri arɛ, kpinↄ ayuwii kɛ lɛɛlɛ, 
zaakũ àtɛn su yãkpatɛ kɛ zĩtɛmɛ, ani yãkpatɛ kɛ kũ anduniao a zɛ́a, ani yã gↄ̃gↄ̃ gbɛ̃nↄnɛ kũ yãpurao. 
