ZABURA.
52.
Lɛ̀ kũ Dauda dà gↄrↄ kũ à gɛ̀ɛ Aimɛlɛki bɛa, akũ Ɛdↄmu gbɛ̃ Doɛgi gɛ̀ɛ à ò Solunɛɛ Gↄ̃sa gbãna, Luda gbɛ̃kɛ kun gↄrↄ sĩnda pínki, à kɛ̀ dera ntɛn ĩa dã kũ yã vãnioo? 
Ndìgↄ̃ lɛ́fↄtↄ kɛ kũ gbɛ̃nↄ gↄrↄ sĩnda pínki, n lɛ́ nna lán gɛ̃ mìbobↄↄ bà, ndì gbɛ̃nↄ gbákĩ zↄ̃o. 
Ń ye yã vãnii de a manala, ɛ́kɛtonaa dì kɛnnɛ nna de yãpurala. 
Ń ye gbɛ̃kakatɛna yãi, manafikiyã mɛ́ à da n lɛ́n. 
Luda ni n gbãna kↄ̀ ɛ́ ari gↄrↄ sĩnda pínki, ani n kũ à bo kũnwo n kpɛ́n, ani n bo gbɛ̃ bɛ̃nɛnↄ tɛ́. 
Tó gbɛ̃ mananↄ è, vĩna ni ń kũ, oni n lalandi kɛ ò pi: 
Gbɛ̃ kũ adi Luda kɛ a utɛki ũron dí! À náani kpà a aruzɛkɛ zↄ̃kↄ̃ↄa, à gↄ̃̀ gbãnade ũ gbɛ̃kakatɛnaa gũn. 
Má de lán kù lásirade kũ à kú Luda ↄnn bà, manigↄ̃ zɛ kũ Luda yenyĩo gↄrↄ sĩnda pínkimɛ. 
Manigↄ̃ n sáabu kpá gↄrↄ sĩnda pínki yã kũ n kɛ̀ yãi, mani n tↄ́ sɛ́ lei n yãmarinↄ wára, kũ ń mana yãi. 
