LUKU.
1.
Gbɛ̃nↄ ↄ kpà dasi, de ò yã kũ à kɛ̀ ó tɛ́ baba takada gũn zɛ́azɛa, 
lákũ gbɛ̃ kũ ò de yã pìi sèedadenↄ ũ kũ a baarukparinↄ òwɛrɛ nà zaa káaku. 
Tera sà makũ sↄ̃, lákũ ma wɛ́ pɛ̀ yã pìnↄi nà dodo zaa a naana, ma è à mana mà kɛ̃nnɛ zɛ́azɛa, ma gbɛ̃ bɛ̀ɛrɛde Tiofilu, 
de ǹ yã kũ ò dànnɛ sãnsãn dↄ̃. 
Yudea bùsu kína Hɛrↄdu gↄrↄ sa'ori ke kun, a tↄ́n Zakari. À kú Abia sa'orinↄ gã̀a gũmmɛ. A nanↄ tↄ́n Ɛlizabɛti. Haruna burimɛ dↄ. 
Ń pla ń pínki mana Ludanɛ. Òdigↄ̃ kun taari sari, ò Dikiri doka kũ yã kũ à dìtɛnↄ kũna. 
Ama ò nɛ́ vĩro, zaakũ Ɛlizabɛti bi paramɛ, akũ ń gbɛ̃nↄn pla ń pínki zĩ kũ̀. 
Gↄrↄ kũ sa'onaa kà ń gã̀aa, Zakari mɛ́ àtɛn sa'ona Ludaa zĩ kɛ. 
Lákũ sa'orii pìnↄ dì kɛ nà, ò kàpaa kpà, akũ kàpa Zakari kũ̀ de à gɛ́ turaretiti kpata Dikiri kpɛ́n. 
Turaretitikpatana gↄrↄ pari kàkara kpɛ́lɛlɛa ń pínki, òtɛn adua kɛ. 
Akũ Dikiri malaikaa bò a sùa, à zɛ̀ turaretitikpataki ↄplai. 
Kũ Zakari a è, à kɛ̀ gìri, vĩna a kũ̀. 
Akũ malaikaa pìi pìnɛ: Ǹsun tó vĩna n kũro Zakari. Luda n wɛ́kɛ sì, n nanↄ Ɛlizabɛti ni nɛ́ i gↄ̃gbɛ̃ ũ, ǹ tↄ́ kpánɛ Yahaya. 
N pↄ ni kɛ nna, ǹ yáa dↄ, gbɛ̃nↄ ni pↄnna kɛ a ina yã musu dasi, 
zaakũ anigↄ̃ de Dikirinɛ gbɛ̃ zↄ̃kↄ̃ ũmɛ. Ani wɛ̃ ke í gbãna ke miro, Luda Nini nigↄ̃ kúa zaa a da gbɛrɛmmɛ. 
Ani tó Isarailanↄ arɛ dↄ Dikiri ń Ludaa dasi, 
ani do Dikirinɛ arɛ kũ Luda Nini gbãna kũ Iliasu vĩ yão. Ani tó denↄ lɛ́ kɛ do kũ ń nɛ́nↄ, ani tó sãyãmarisaridenↄ gbɛ̃ mananↄ ↄ̃ndↄ̃ sɛ́. Ani tó gbɛ̃nↄ gↄ̃ kú soru gũn Dikirinɛ. 
Akũ Zakari pì malaikaa pìinɛ: Deran mani yã pì yãpura dↄ̃ↄ? Zaakũ mare zĩkũnaan ma ũ, akũ ma nanↄ zĩ kũ̀ dↄ. 
Akũ malaikaa pìi wèa à pì: Makũmɛ Gibirilu ũ, madìgↄ̃ zɛna Luda arɛ. Àkũ mɛ́ à ma zĩ mà yã pì onnɛ, mà baaru nna pì kpánnɛ. 
Ǹ ma, n nɛ́nɛ ni natɛ, ĩni fↄ̃ ǹ yã oro ari yã pì gɛ́ kɛo, kũ ńdi ma yã kũ ani kɛ a gↄrↄa síro yãi. 
Gↄrↄ kũ̀a sↄ̃ òtɛn Zakari dã. A gìkɛnaa Luda kpɛ́n bò ń sarɛ. 
Kũ à bò, adi fↄ̃ à yã ò kũńworo, akũ ò dↄ̃̀ kũ à wɛ́gupu è Luda kpɛ́n. Lákũ a nɛ́nɛ nàtɛ nà, akũ àtɛn yã ońnɛ kũ ↄo. 
Kũ Zakari sa'ogↄrↄ pàpa, akũ à tà bɛ. 
Abire gbɛra a nanↄ Ɛlizabɛti nↄ̀ↄ sì, akũ à a zĩda ùtɛ ari mↄ sↄↄro à pì: 
Dikiri yã dí kɛ̀mɛnɛ, à ma wɛ̃nda gwà, à ma bo wé'iyãn. 
A mↄ suddode gũn Luda malaika Gibirilu zĩ̀ Galili lakutu kũ òdi pi Nazɛra gũn. 
À gɛ̀ɛ nↄkpare bũnu kũ a tↄ́n Mariama kĩnaa. À gↄ̃kpamma vĩ Dauda buri ũ. A tↄ́n Yusufu. 
Kũ malaikaa pìi gɛ̃̀ a kĩnaa, à pìnɛ: Fↄↄ arubarikade! Dikiri kú kũnwo. 
Mariama bídi kɛ̀ manamana yã pìia, à laasun lɛ̀ à pì: Fↄↄ bire mì de deraa? 
Akũ malaikaa pìi pìnɛ: Mariama, ǹsun tó vĩna n kũro, zaakũ Luda gbɛ̃kɛ kɛ̀nnɛmɛ. 
Ǹ ma! Ĩni nↄ̀ sí ǹ nɛ́ i gↄ̃gbɛ̃ ũ, ǹ tↄ́ kpánɛ Yesu. 
Anigↄ̃ de gbɛ̃ zↄ̃kↄ̃ ũ, oni a sísi Luda Musude Nɛ́. Dikiri Luda ni a ká a dizi Dauda kpatan, 
anigↄ̃ kí ble Yakubu burinↄa gↄrↄ sĩnda pínki, a kíblena nigↄ̃ lakana vĩro. 
Akũ Mariama pì malaikaa pìinɛ: Mádi gↄ̃gbɛ̃ dↄ̃ zikiro, abirekũ ni sí kɛ deraa? 
Malaikaa wèa à pì: Luda Nini ni summa, Luda Musude gbãna ni danla. Abire yãi nɛ́ kũ ĩni i pì kunna nigↄ̃ adona, oni a sísi Luda Nɛ́. 
N danɛ Ɛlizabɛti nɛ́gↄ̃gbɛ̃ nↄ̀sina se a zĩkũnaa gũn. Nↄgbɛ̃ kũ ò dìtɛ para ũ pì kú kũ nↄ̀ mↄ suddoo tera. 
Zaakũ Luda kĩnaan pↄ́ sĩnda pínki dì sí kɛn. 
Akũ Mariama pì: Dikiri zↄ̀bleriin ma ũ. À kɛmɛnɛ lákũ n ò nà. Akũ malaikaa pìi tà à a tòn. 
Gↄrↄ kũ̀a Mariama fùtɛ à gɛ̀ɛ lakutu kũ à kú Yudea bùsu gusĩsĩden gↄ̃̀nↄ. 
À gɛ̀ɛ Zakari bɛa, akũ à fↄ kpà Ɛlizabɛtia. 
Kũ Ɛlizabɛti Mariama fↄↄ pìi mà, a nɛ́ vĩ̀ a gbɛrɛ gũn, akũ Luda Nini sù Ɛlizabɛtia, 
à wiki gbãna lɛ̀ à pì: Arubarikademɛ n ũ de nↄgbɛ̃ sĩnda pínkila. Arubarikaden nɛ́ kũ à kú n gbɛrɛn ũ dↄ. 
Bↄ́n ma ũ, kũ ma Dikiri da sù ma gwaa? 
Gↄrↄ kũ ma n fↄkpammanaa mà dé, nɛ́ kũ à kú ma gbɛrɛn vĩ̀ kũ pↄnnaomɛ. 
Arubarikademɛ n ũ, mↄkↄ̃n kũ n yã kũ Dikiri ònnɛ sì, kũ ani kɛ. 
Akũ Mariama pì: Matɛn Dikiri tↄ́ sɛ́ lei ma swɛ̃̀ɛ gũn, 
ma pↄ tɛn kɛ nna Luda ma Surabariia, 
zaakũ à ma yã dà, makũ a zↄ̀bleri kũ mádi ká pↄ́ke ũro. Zaa tera ari gↄrↄ sĩnda pínki oni pimɛnɛ arubarikademɛ, 
zaakũ Luda gbãnade yã zↄ̃kↄ̃ↄ kɛ̀mɛnɛ. A tↄ́ kú adona. 
Àdi wɛ̃nda dↄ̃ gbɛ̃ kũ òdi a vĩna kɛnↄnɛ ari ń buria. 
À a gã̀a pòro, à a gbãna mↄ̀ńnɛ, à zĩdabirinↄ fã̀kↄ̃a kũ ń laasunnↄ. 
À gbãnadenↄ bò kpatan, à talakanↄ sɛ̀ lei. 
À pↄ mananↄ kpà nàdɛrinↄa ò kã̀, ama à ↄgↄdenↄ gbàrɛ ↄkori. 
À kpà a zↄ̀bleri Isarailanↄi, ń yã dí sãaguro. 
À wɛ̃nda dↄ̃̀ Ibrahĩnɛ kũ a buri pìnↄ lákũ à ò ó dizinↄnɛ nà. 
Mariama vùtɛ kũ Ɛlizabɛtio lán mↄ aakↄ̃ bà, akũ à ɛ̀ra bɛ. 
Ɛlizabɛti nɛ́'igↄrↄ kà, akũ à nɛ́ ì gↄ̃gbɛ̃ ũ. 
Kũ a fárandidenↄ kũ a danɛnↄ mà lákũ Dikiri a wɛ̃nda gwà nà, ò pↄnna kɛ̀ kãao. 
A gↄrↄ sↄraakↄ̃de zĩ ò sù tↄ̃̀ zↄ̃ nɛ́ pìinɛ, de ò a de Zakari tↄ́ kpánɛ, 
akũ a da pì: Oi! Oni a sísi Yahayamɛ. 
Ò pìnɛ: Gbɛ̃ke kú n danɛnↄ tɛ́ kũ à tↄ́ bire vĩro. 
Akũ ò yã ò a denɛ kũ ↄo, de ò dↄ̃ deran à ye ò tↄ́ kpánɛ nà. 
Zakari anlo gbɛ̀ka, akũ à kɛ̃̀a: A tↄ́n Yahaya. Yã pìi bò ń sarɛ ń pínki. 
Gwe gↄ̃̀nↄ a nɛ́nɛ sɛ̀ lei, à lɛ́ bò àtɛn yã o, àtɛn Luda sáabu kpá. 
Akũ vĩna ń fárandidenↄ kũ̀ ń pínki, akũ Yudea bùsu gusĩsĩde gbɛ̃nↄ tɛn yã pì o ń pínki. 
Akũ gbɛ̃ kũ ò yã pìi mànↄ kũna ń nɛ̀sɛɛ gũn ò pì: Bↄ́n nɛ́ pì nigↄ̃ de a ũ ziaa? Zaakũ Dikiri ↄ kúa. 
Luda Nini sù a de Zakaria, akũ à annabikɛyã ò à pì: 
Ò Dikiri Isarailanↄ Luda sáabu kpá! À sù à a gbɛ̃nↄ bò. 
À Surabari gbãnade bòwɛrɛ a zↄ̀bleri Dauda buri tɛ́, 
lákũ à ò a annabinↄ gãi nà zaa gìkɛna. 
Ò pì ani ó sí ó ibɛrɛnↄa, ani ó bo gbɛ̃ kũ ò zã̀ógu pìnↄ ↄĩ. 
Lɛmɛ à ó dizinↄ wɛ̃nda gwà lɛ, a bàka kunna kũńwo yã dí sãaguro. 
À la dà ó dizi Ibrahĩnɛ 
à pì áni ó bo ó ibɛrɛnↄ ↄĩ, áni ó gba zɛ́ ò doarɛ vĩna sari, 
de ó kunna gↄ̃nɛ adona gbɛ̃ mananↄ ũ ari ó wɛ̃̀ndi lɛ́n. 
Mↄkↄ̃n sↄ̃ ma nɛ́, oni n sísi Luda Musude annabii, zaakũ mↄkↄ̃n mɛ́ ĩni do Dikirinɛ arɛ ǹ zɛ́ kɛkɛnɛ. 
Ĩni tó a gbɛ̃nↄ dↄ̃ lákũ ani ń sura ba nà, lákũ ani ń durunnanↄ kɛ̃ḿma nà. 
Zaakũ ó Luda sùru vĩ, bonaa musu ani su ó gwa lán gudↄnaa bà, 
de à gu pu gbɛ̃ kũ ò kú gusira gũnnↄnɛ kũ gbɛ̃ kũ ò kú ga lɛ́inↄ, de à ó gbá da aafia zɛ́n. 
Nɛ́ pì zↄ̃kↄ̃ kũ̀, à gↄ̃̀ kãgbãnade ũ. A kú gbárannan ari gↄrↄ kũ à bò Isarailanↄnɛ gupuraa. 
